უნივერსიტეტის ღონისძიებების პორტალი

დათო სამნიაშვილის ღია ლექცია: ლიტერატურა და ჩეთბოტები
2021-02-08 19:00 (Asia/Dubai)
8 თებერვალს ილიას სახელმწიფო უნივერსიტეტისა და საკონსულტაციო კომპანია ჯეპრას ერთობლივი პროექტის „ჰაკათონი ნიკო ნიკოლაძის ჩეთბოტის შესაქმნელად“ ფარგლებში მესამე ღია ლექციას გამართავს მწერალი დათო სამნიაშვილი.
ლექციის თემა: ლიტერატურა და ჩეთბოტები
ჩეთბოტებს ხშირად ინტერაქციულ წიგნებადაც მოიხსენიებენ. კავშირი ლიტერატურასა და ჩეთბოტს შორის ნამდვილად დიდია. როგორ იწერება დიალოგი, როგორ იქმნება პერსონაჟი, როგორ იქმნება თანმიმდევრული ტექსტი – ამ ყველაფრის შესახებ მწერლის პერსპექტივებიდან დათო სამნიაშვილი ისაუბრებს.
ლექციის დასრულების შემდეგ ჰაკათონში მონაწილეობის მსურველებს ექნებათ შესაძლებლობა დაესწრონ პრაქტიკულ ვორკშოპს, რომელსაც ჩაატარებს ანიმა ჩეთბოტიქსის მიმართულების ხელმძღვანელი მარიამ გოჩიაშვილი.
ვორკშოპის თემა: რა სირთულეებია პლატფორმაზე მუშაობისას?
დრო: 8 თებერვალი, 19:00 საათი
ფორმატი: დისტანციური პლატფორმა ზუმის გამოყენებით
ლექციასა და ვორკშოპზე დასასწრებად მიჰყევით ბმულს:
ჰაკათონის შესახებ ვრცლად:shorturl.at/akT68

სტაჟირების პროგრამა ილიაუნის კიბერლაბორატორია უნილაბში
2021-02-09 15:57
ილიაუნის ინოვაციური ტექნოლოგიების კიბერლაბორატორია UniLab-ი იწყებს სტაჟირებაზე მიღებას. თუ გაინტერესებს დიზაინი, python, wordpress, PHP, Front-End ან ციფრული კომუნიკაცია, გარკვეული ცოდნა გაქვს ამ მიმართულებით, მაგრამ გაკლია პრაქტიკული გამოცდილება, მაშინ ახალ რეალობაში გადმონაცვლების დროა.
UniLab-ი გთავაზობს ჩაერთო ჩვენი სტაჟირების პროგრამაში და შეერკინო ახალ თავბრუდამხვევ დავალებებს. ჩვენთან საშუალება გექნება იმუშაო რეალურ პროექტებზე, მიიღო პრაქტიკული გამოცდილება და შექმნა საკუთარი პორტფოლიო, რომელიც დასაქმებაში დაგეხმარება.
როგორ მივიღო მონაწილეობა სტაჟირების პროგრამაში?
პროექტში მონაწილეობისთვის საჭიროა 16/02/2021 23:55 საათის ჩათვლით სააპლიკაციო ფორმის შევსება და ფორმაში მოცემული სატესტო დავალების შესრულება. დავალების წარმატებით შესრულების შემდეგ გაიმართება გასაუბრება. შერჩეული კანდიდატები 4 თვის განმავლობაში მენტორებთან ერთად იმუშავებენ რეალურ პროექტებზე.
აირჩიე შენთვის სასურველი მიმართულება და შეავსე სააპლიკაციო ფორმა:

გრაფიკული დიზაინი
ციფრული კომუნიკაციები
Python
WordPress
PHP
Front End
ნარატივ დიზაინი

ვისთვის არის განკუთვნილი სტაჟირების პროგრამა?

მათთვის, ვისაც უკვე აქვს საბაზისო ცოდნა სასურველი მიმართულებით, მაგრამ აკლია პრაქტიკული გამოცდილება. მნიშვნელობა არ აქვს, ადამიანმა თავად მიიღო ეს ცოდნა ინტერნეტის საშუალებით, თუ რომელიმე კურსი გაიარა, მთავარია, მას ჰქონდეს საბაზისო ცოდნა და განვითარების სურვილი.
დღეს დამსაქმებელი ნებისმიერ პოზიციაზე ითხოვს სამუშაო გამოცდილებას. ბევრი ადამიანი კი, იმის გამო, რომ აქვს გარკვეული ცოდნა, მაგრამ არ აქვს შესაბამისი გამოცდილება, ანუ არ უმუშავია რეალურ პროექტებზე, სამსახურს ვერ პოულობს. UniLab-ის პროგრამა სწორედ ასეთებისთვისაა. 4 თვის განმავლობაში თქვენ შექმნით საკუთარ პორტფოლიოს იმ პროექტებით, რომლებზეც რეალურად მოგიწევთ მუშაობა.

შესაბამისად:

თუ ადამიანს არ აქვს ცოდნა, მან უნდა გაიაროს შესაბამისი სასწავლო კურსი ან თვითგანათლებით მიიღოს შესაბამისი ცოდნა;
თუ ადამიანს აქვს საბაზისო ცოდნა, მაგრამ არ აქვს გამოცდილება, ეს სტაჟირების პროგრამა მისთვის არის განკუთვნილი;
ხოლო თუ ადამიანს აქვს ცოდნა და გამოცდილება, მაშინ მას შეუძლია სამსახური იშოვოს და სტაჟირება აღარ სჭირდება.

როგორ მუშაობს სტაჟირების პროგრამა?

სტაჟირების პროგრამა უფასოა. დიდი კონკურენციის გამო პროგრამაში მონაწილეობის მსურველებს მოუწევთ საკონკურსო დავალების შესრულება, რომლის საფუძველზეც შეირჩევიან კანდიდატები;
სტანდარტული სამსახურისგან განსხვავებით, სტაჟიორებს 4 თვის განმავლობაში ცოდნისა და გამოცდილების გაღრმავებაში დაგეხმარებიან მიმართულების მენტორები. პროგრამის ფარგლებში ისინი სტაჟიორებს ნებისმიერ შეკითხვაზე უპასუხებენ.

2021 წელი

Live-საინფორმაციო შეხვედრა – სასკოლო აქტივობების კონკურსი „TECH-განმანათლებელი“
2021-02-12 16:00
12 თებერვალს, 16:00 საათზე, ილიას სახელმწიფო უნივერსიტეტი ახალ ტექნოლოგიებთან დაკავშირებული სასკოლო აქტივობების კონკურსის „TECH-განმანათლებელი“ Live-საინფორმაციო შეხვედრას გამართავს.
შეხვედრაზე პროექტში მონაწილეობით დაინტერესებულ სკოლის მასწავლებლებსა და ადმინისტრაციის თანამშრომლებს ექნებათ შესაძლებლობა ორგანიზატორებს დაუსვან შეკითხვები და მიიღონ პასუხები მონაწილეობასთან დაკავშირებულ ტექნიკურ საკითხებზე (აპლიკაციის შევსებასთან, შესარჩევი დავალების შესრულებასთან დაკავშირებით). ასევე ნაჩვენები იქნება შესარჩევი დავალების ნიმუშები.
Live-საინფორმაციო შეხვედრას ჩაატარებს კონკურსის საორგანიზაციო ჯგუფის წევრი, ილიას სახელმწიფო უნივერსიტეტის ასოცირებული პროფესორი სანდრო ასათიანი.
საინფორმაციო შეხვედრა გაიმართება პლატფორმა ზუმის საშუალებით და მისი ტრანსლირება მოხდება ილიას სახელმწიფო უნივერსიტეტის ფეისბუქის გვერდზე.
შეხვედრაზე დასასწრებად უნდა შეავსოთ ონლაინ სარეგისტრაციო ფორმა არა უგვიანეს 12 თებერვლის 12:00 საათისა.
Live-საინფორმაციო შეხვედრაზე რეგისტრაციისთვის მიჰყევით ბმულს: https://bit.ly/3p7pKu3
რეგისტრირებულ მონაწილეებს ელექტრონულ ფოსტაზე გავუგზავნით შეხვედრის ბმულს.
კონკურსის შესახებ ვრცელი ინფორმაცია ხელმისაწვდომია ბმულზე: https://bit.ly/3bNFvmV

ზურა ჯიშკარიანის ღია ლექცია: ანიმა ჩეთბოტიქსის მიერ შექმნილი ჩეთბოტები
2021-02-15 19:00
15 თებერვალს ილიას სახელმწიფო უნივერსიტეტისა და საკონსულტაციო კომპანია ჯეპრას ერთობლივი პროექტის „ჰაკათონი ნიკო ნიკოლაძის ჩეთბოტის შესაქმნელად“ ფარგლებში მეოთხე ღია ლექციას გამართავს ანიმა ჩეთბოტიქსის დამფუძნებელი ზურა ჯიშკარიანი.
მომხსენებელი ისაუბრებს „ანიმა ჩეთბოტიქსზე“, პირველ კომპანიაზე, რომელმაც დაიწყო ჩეთბოტების „წარმოება“ და არაერთი პროექტი განახორციელა როგორც ბიზნესის, ისე საჯარო სექტორებისა და ხელოვნებისთვისაც კი. ასევე ამ პროექტების შექმნის პროცესზე, გამოწვევებზე, რომლებიც დგება ამ მიმართულებით და მათი გადაჭრის გზებზე.
ლექციის დასრულების შემდეგ ჰაკათონში მონაწილეობის მსურველებს ექნებათ შესაძლებლობა დაესწრონ პრაქტიკულ ვორკშოპს, რომელსაც ჩაატარებს ანიმა ჩეთბოტიქსის მიმართულების ხელმძღვანელი მარიამ გოჩიაშვილი.
ვორკშოპის თემა: როგორ შევქმნათ ტექნიკურად გამართული ჩეთბოტი
დრო: 15 თებერვალი, 19:00 საათი
ფორმატი: დისტანციური პლატფორმა ზუმის გამოყენებით
ლექციასა და ვორკშოპზე დასასწრებად მიჰყევით ბმულს:
ჰაკათონის შესახებ ვრცლად: shorturl.at/akT68

ილიაუნი ახალგაზრდული ტექნოლოგიური კლუბების ქსელის პრეზენტაციას გამართავს
2021-02-18 12:00
18 თებერვალს, 12:00 საათზე, ილიას სახელმწიფო უნივერსიტეტის ტექნოლოგიების სკოლის საგანმანათლებლო კორპუსში გაიმართება პროექტის „ახალგაზრდული ტექნოლოგიური კლუბების ქსელის“ პრეზენტაცია.
პროექტს განახორციელებს ილიას სახელმწიფო უნივერსიტეტი პარტნიორ ორგანიზაციებთან ერთად „ევროკავშირი საქართველოსთვის“ დაფინანსებითა და მხარდაჭერით.
პრეზენტაციას გახსნიან ილიას სახელმწიფო უნივერსიტეტის რექტორი, პროფ. გიგა ზედანია, საქართველოში ევროკავშირის წარმომადგენლობის პროგრამის ოფიცერი ნიკა (ნინო) ყოჩიაშვილი და საქართველოს ინოვაციებისა და ტექნოლოგიების სააგენტოს თავმჯდომარე ავთანდილ კასრაძე. მონაწილეობას მიიღებს საქართველოს განათლების, მეცნიერების, კულტურისა და სპორტის სამინისტროც.
პროექტის შესახებ პრეზენტაციას წარადგენს ილიას სახელმწიფო უნივერსიტეტის ვიცე-რექტორი და ახალგაზრდული ტექნოლოგიური კლუბების ქსელის მენეჯერი ნანა დიხამინჯია პარტნიორი ორგანიზაციების – საქართველოს ICT კლასტერისა და ინოვაციური განათლების ფონდის – წარმომადგენლებთან ერთად.
პროექტის მოკლე აღწერა
პროექტი ხორციელდება ილიას სახელმწიფო უნივერსიტეტის, საქართველოს ინოვაციებისა და ტექნოლოგიების სააგენტოს (GITA), ICT კლასტერისა და ინოვაციური განათლების ფონდის (IEF) თანამშრომლობით.
პროექტის მიმდინარეობისას, მომდევნო 3 წლის განმავლობაში, შეიქმნება კოდირებისა და ტექნიკური მეწარმეობის კლუბები საქართველოს რეგიონებში, სულ 100 სკოლასა და პროფესიულ საგანმანათლებლო დაწესებულებაში.
ღონისძიებაზე მოწვეულნი იქნებიან მედიასაშუალებები. ღონისძიების ტრანსლირება მოხდება ილიას სახელმწიფო უნივერსიტეტისა და პარტნიორების ფეისბუქგვერდებზე.

ვებინარები ადრეულ განათლებაზე: „თამაში და კომპეტენტური აღმზრდელი“
2021-02-18 13:16
18 თებერვალს, 17:00 საათზე, ილიას სახელმწიფო უნივერსიტეტის ბავშვის განვითარების ინსტიტუტის ორგანიზებით გაიმართება ციკლის „ვებინარები ადრეულ განათლებაზე“ მეოთხე შეხვედრა.
თემა: „თამაში და კომპეტენტური აღმზრდელი“
შეხვედრაზე ისაუბრებენ
ნინო ჯიჯავაძე – ილიას სახელმწიფო უნივერსიტეტის მოწვეული ლექტორი. საბავშვო ბაღის „მწვანე ალუბალი“ თანადამფუძნებელი. 2007 წლიდან ჩართულია ადრეული განათლების სფეროში, აქვს როგორც ბაღში პრაქტიკული მუშაობის გამოცდილება, ასევე სხვადასხვა საკანონმდებლო დოკუმენტის, კურიკულუმისა და მეთოდური სახელმძღვანელოს თანაავტორია. მისი ინტერესის სფეროა ადრეული განათლება და ვიზუალური ხელოვნება.
თამარ უჩანეიშვილი – ილიას სახელმწიფო უნივერსიტეტის მოწვეული ლექტორი ადრეული განათლების, კომუნიკაციის, ენისა და მეტყველების მიმართულებით. 15 წელზე მეტია მონაწილეობს ადრეული ინკლუზიური განათლების განვითარების პროცესში. თანავტორია წიგნისა „სასწავლო-სააღმზრდელო პროგრამა თბილისის საბავშვო ბაღებისთვის“. არის პროგრამა „7 პლიუსის“ ხელძღვანელი. მისი ინტერესის სფეროა თამაშის პროცესის შესწავლა ადრეულ ასაკში.
დრო: 18 თებერვალი, 17:00 საათი
შეხვედრის ადგილი: ილიას სახელმწიფო უნივერსიტეტის ბავშვის განვითარების ინსტიტუტის ფეისბუქის გვერდი.

ონლაინკონფერენცია „დაიწყე ცვლილება შენით“
2021-02-23 16:00 - 17:00
23 თებერვალს, 16:00 საათზე, USAID/საქართველოს ორგანიზებით გაიმართება ონლაინკონფერენცია „დაიწყე ცვლილება შენით“. კონფერენციის მიზანია სამოქალაქო ჩართულობის შესახებ ცნობიერების ამაღლება და ამ თემაზე საუკეთესო მაგალითების წარმოჩენა, მათი ფართო საზოგადოებისთვის გაცნობა.
სტუმრები ისაუბრებენ ისეთ მნიშვნელოვან საკითხებზე, როგორებიც არის: სამოქალაქო აქტივიზმი, ახალგაზრდებში სამოქალაქო განათლების აუცილებლობა და მათი სოციალურ-პოლიტიკურ ცხოვრებაში მონაწილეობა.
თემები:

საქართველოში სამოქალაქო ჩართულობის ძირითადი მახასიათებლები;
რისი მოტანა შეუძლია სამოქალაქო ჩართულობას და როგორ შეუძლიათ ინდივიდუალურ მოქალაქეებს ქვეყნისთვის მნიშვნელოვანი, სასიკეთო ცვლილებების განხორციელება;
სამოქალაქო ჩართულობის/აქტივიზმის მაგალითები;
საგანმანათლებლო დაწესებულებების როლი სამოქალაქო ჩართულობის განვითარებაში;
პირადი პასუხისმგებლობა და ის როლი, რომელსაც მოქალაქეები ასრულებენ ქვეყნის განვითარებაში;
როგორ შეგვიძლია მოსახლეობის წახალისება ქვეყნის განვითარებაში მათი მონაწილეობისთვის.

მოდერატორი:
გიორგი ცხადაია, პოლიტიკურ მეცნიერებათა დოქტორი
სტუმრები:
გიორგი კეკელიძე, მწერალი, საქართველოს პარლამენტის ეროვნული ბიბლიოთეკის გენერალური დირექტორი
ბაკურ კვაშილავა, პოლიტიკურ მეცნიერებათა დოქტორი, საქართველოს საზოგადოებრივ საქმეთა ინსტიტუტის პროფესორი
კამილა მამადოვა, ჟურნალისტი, მარნეულის სათემო რადიოს დირექტორი
მარიამ ცერცვაძე, აქტივისტი, „დავეხმაროთ მოხუცებს~ და „მარტო დარჩენილი ცხოველებისთვის“ თანაორგანიზატორი
დრო: 23 თებერვალი, 16:00
კონფერენციის ბმული:
https://zoom.us/j/99898987413?pwd=[REDACTED]
FB ღონისძიების ბმული:
https://www.facebook.com/events/1814834395351301

„თამაშების შექმნის საწყისები“ – ონლაინკურსი უფროსკლასელებისთვის
2021-02-27 11:56
27 თებერვლიდან ფაბლაბ ილიაუნი საქართველოს ახალგაზრდა მეცნიერთა კლუბთან თანამშრომლობით უფროსკლასელი მოსწავლეებისათვის იწყებს უფასო კურსს „თამაშების შექმნის საწყისები“.

კურსის მონაწილეები იმუშავებენ Unreal Engine 4-ის ძრავაში, შეძლებენ მისი ვიზუალური სკრიპტინგის ინსტრუმენტების ათვისებას, შეისწავლიან ძრავასთან მუშაობის საბაზისო ფუნქციებს და პროგრამირების საწყისებს, ასევე შეისწავლიან თამაშების შექმნის პროცესის ეტაპებს თამაშების დაგეგმვიდან მათ გამოქვეყნებამდე.
► ვისთვის არის განკუთვნილი კურსი?
კურსი განკუთვნილია IX-XII კლასების მოტივირებული მოსწავლეებისთვის მთელი საქართველოდან, რომელთაც აინტერესებთ თამაშების შექმნის ინდუსტრია.
წინაპირობა: ლეპტოპი ან კომპიუტერი, რომლითაც შესაძლებელია ძრავის ეფექტურად გამოყენება. ტექნიკური მახასიათებლები იხილეთ აქ:

OS: Windows 7/8/10 64-bit or Mac OSX Sierra
CPU: Quad-core Intel or AMD processor. 2.5 GHz or faster
RAM: 8 GB
GPU: NVIDIA GeForce 470 GTX or AMD Radeon 6870 HD series card or higher
Video Card/DirectX Version: DirectX 11 or Directx 12 compatible graphics card
For storage purposes, fast SSDs are good

► როგორ გავხდე პროექტის მონაწილე?
პროექტში მონაწილეობის მისაღებად საჭიროა შეავსოთ მარტივი სააპლიკაციო ფორმა არა უგვიანეს 2021 წლის 21 თებერვლისა.
სააპლიკაციო ფორმა: https://forms.gle/j9hwRFy1Zkq3Vq5M9
ტრენინგების ჩატარების დრო:
შაბათი– 14:00 საათი
ოთხშაბათი–17:00 საათი
Სულ ჩატარდება 16 , თითო 1,5-2 საათის ხანგრძლივობის შეხვედრა.
კურსის ხელმძღვანელი: გიორგი შამუგია, საქართველოს ახალგაზრდა მეცნიერთა კლუბის პრეზიდენტი და თანადამფუძნებელი
შენიშვნები: კურსის ბოლოს სერტიფიკატის მისაღებად საჭიროა გაცდენილი ლექციების რაოდენობა არ აღემატებოდეს 20 %-ს.
შერჩეულ კანდიდატებს დავუკავშირდებით არა უგვიანეს 2021 წლის 25 თებერვლისა.
დამატებითი ინფორმაციისთვის დაუკავშირდით: fablabtraining@iliauni.edu.ge

ეროვნული ფესტივალი „Science on Stage“ – საინფორმაციო შეხვედრა
2021-02-27 19:00
27 თებერვალს, შაბათს, 19.00 საათზე, საბუნებისმეტყველო მეცნიერებებითა და ტექნოლოგიებით დაინტერესებულ ყველა მასწავლებელს ვიწვევთ „Science on Stage“-ის („მეცნიერება მთავარ როლში“) საინფორმაციო შეხვედრაზე.
დამსწრეთ გავაცნობთ სიახლეებს ეროვნული ფესტივალის შესახებ, რომელიც 19 ივნისს ილიას სახელმწიფო უნივერსიტეტში გაიმართება. ფესტივალის ორგანიზატორია საბუნებისმეტყველო განათლების კვლევითი ცენტრი SALiS – Science on Stage-ის ოფიციალური წარმომადგენელი საქართველოში.
შეხვედრა ჩატარდება ZOOM პლატფორმის საშუალებით.
შეხვედრის ბმული:
https://bit.ly/3usuL4i
Meeting ID: 876 9554 0735
Passcode: [REDACTED]
„Science on Stage“-ის შესახებ ინფორმაცია შეგიძლიათ მოიძიოთ:
https://salis.iliauni.edu.ge/science-on-stage-saqarthvelo/
https://www.science-on-stage.eu/

ტექნოლოგიების სკოლის საორიენტაციო შეხვედრა კომპიუტერული მეცნიერებების პროგრამის შესახებ
2021-03-05 20:00
5 მარტს, 20:00 საათზე, ილიას სახელმწიფო უნივერსიტეტის ტექნოლოგიების სკოლა დისტანციურ რეჟიმში, ზუმის პლატფორმაზე, გამართავს საინფორმაციო შეხვედრას ტექნოლოგიის სკოლის კომპიუტერული მეცნიერებების პროგრამის შესახებ.
მომავალ პროფესიაზე, პროგრამების სტრუქტურაზე, სწავლების მეთოდოლოგიაზე, დაფინანსების მოპოვების, დასაქმებისა და სწავლის საზღვარგარეთ გაგრძელების შესაძლებლობებზე გესაუბრებიან:

ერეკლე მაღრაძე, კომპიუტერული მეცნიერებების პროგრამის ხელმძღვანელი;
შოთა ცისკარიძე, პროგრამული ინჟინერიის სამაგისტრო პროგრამის თანახელმძღვანელი, ასოცირებული პროფესორი კომპიუტერული მეცნიერებების მიმართულებით;
რევაზ ტატიშვილი, მონაცემთა ინჟინერი ”DHL ჯგუფში”, გერმანია;
გვანცა მჭედლიძე, ატლას ექსპერიმენტი, ცერნი;
ლევან ცინაძე, MaxinAI-ის ხელოვნური ინტელექტის მიმართულების ხელმძღვანელი;
ნიკა ხვედელიძე, სან დიეგოს სახელმწიფო უნივერსიტეტის კურსდამთავრებული კომპიუტერული მეცნიერებების მიმართულებით.

გექნებათ შესაძლებლობა, დასვათ თქვენთვის საინტერესო შეკითხვები და ლაივის მონაწილეებისგან მიიღოთ ამომწურავი პასუხები.
გელოდებით ყველას, ვინც დაინტერესებული ხართ კომპიუტერული მეცნიერებების მიმართულებით განათლების მიღებით, მთელი საქართველოდან 5 მარტს, 20:00 საათზე, ფეისბუქლაივში.
დაინტერესებულ აბიტურიენტებს, მშობლებს, მასწავლებლებს შეგიძლიათ გაიაროთ რეგისტრაცია ბმულზე –’ https://bit.ly/37Qev3d
დრო: 5 მარტი, 20:00 საათი
ადგილი: Zoom (რეგისტირებული მონაწილეები მიიღებთ ბმულს თქვენ მიერ მითითებულ საკონტაქტო მისამართზე)

ვებინარების ციკლი „ჰიდროენერგეტიკის მდგრადი განვითარებისათვის“: ჰიდროენერგეტიკის სტრატეგიული და ენერგეტიკული საკითხები
2021-03-10 17:00
10 მარტს, WEG, ილიას უნივერსიტეტის ენერგეტიკის და მდგრადი განვითარების ინსტიტუტთან ერთად, იწყებს ვებინარების ციკლს – ჰიდროენერგეტიკა და მდგრადი განვითარება. სემინარებზე განხილული იქნება ჰიდროენერგეტიკის აქტუალური თემები, მათ შორის:

ჰიდროელექტროსადგურების სტრატეგიული, ენერგეტიკული და ტექნიკური მიზანშეწონილობა, ენერგეტიკული უსაფრთხოება და ჰესების ალტერნატივები;
ჰიდროსადგურების მშენებლობის ეკონომიკური და ფინანსური ასპექტები, შედეგები ქვეყნისთვის და ინვესტორისთვის;
პროექტების გარემოსდაცვითი და სოციალური ზეგავლენა და მათი შერბილება/კომპენსაცია.
პროექტების განხორციელების ხარისხის და უსაფრთხოების უზრუნველყოფა;
ჰესების მშენებლობა და მის გარშემო მიმდინარე პროცესი: ინვესტორებთან ურთიერთობის პრინციპები, ხარისხის მართვა და გამჭვირვალობა

ვებინარებში მონაწილეობას მიიღებენ შესაბამისი სფეროს სპეციალისტები და დაინტერესებული მხარეები. ძირითადი დრო დაეთმობა საზოგადოების მიერ დასმული მწვავე საკითხების განხილვას.
ვებინარების ფორმატი მოიცავს ძირითადი მოხსენებას და პანელურ განხილვას დარგის სპეციალისტების მონაწილეობით. გამოყოფილი იქნება კითხვა პასუხისა და დისკუსიის დრო.
პირველი ვებინარი ჩატარდება 10 მარტს 17:00-19:00სთ. განვიხილავთ ჰიდროსადგურების სტრატეგიული და ტექნიკური მიზანშეწონილობის საკითხებს და მის გარშემო საზოგადოებაში დასმულ კითვებს. (იხ. დღის წესრიგი).
ჰიდროელექტროსადგურების სტრატეგიული, ენერგეტიკული და ტექნიკური მიზანშეწონილობა
დღის წესრიგი
10 მარტი
17:00-19:00 სთ
17:00 – 17:10
შესავალი
მურმან მარგველაშვილი (WEG, ილიას უნივერსიტეტი)

როგორ მივაღწიოთ ჰიდროენერგეტიკის მდგრად განვითარებას?
როგორ ჩამოვაყალიბოთ კონსტრუქციული პროცესი?

17:10- 17:50
ჰიდროენერგეტიკა და ქვეყნის ენერგეტიკული უსაფრთხოება
მურმან მარგველაშვილი (WEG, ილიას უნივერსიტეტი)

ენერგეტიკული უსაფრთხოება და დამოუკიდებლობა.
საქართველოს გამოწვევები
რა წვლილი შეუძლიათ შეიტანონ ჰესებმა ენერგეტიკულ უსაფრთხოებაში?
ენერგიის მოხმარების და მიწოდების გრძელვადიანი პროგნოზირება
ჰესების ალტერნატივები (მზის და ქარის ენერგია) – როგორია მათი შესაძლო როლი?
როგორ უნდა შეფასდეს სხვადასხვა ალტერნატივა და მოხდეს არჩევანის გაკეთება?

17:50- 18:00 კითხვა-პასუხი
18:00- 18:40
პანელური დისკუსია – ჰესების სტრატეგიულ და ენერგეტიკულ მიზანშეწონილობასთან დაკავშირებით დასმული კითხვების განხილვა
სექტორის სპეციალისტები: გიორგი აბულაშვილი, არჩილ კოხტაშვილი, დავით მირცხულავა

არსებული ჰესების ფუნქციონირება და შედეგები;
განახლებადი წყაროების ინტეგრირება ქსელში;
მიმდინარე პროექტები – თბო, მზე, ქარი და მათი შესაძლო
წვლილი;
ენერგოეფექტიანობა და ენერგიის მოთხოვნის პროგნოზი;
იმპორტ-ექსპორტის შესაძლებლობები.

18:40 – 18:50 შეჯამება
ზუმის შეხვედრის ლინკი: http://bit.ly/388Tr8c

ილიას სახელმწიფო უნივერსიტეტისა და გოტინგენის უნივერსიტეტის ერთობლივი საერთაშორისო კურსი: აკადემიური წერის გამოცდილება დისტანციურ ფორმატში
2021-03-15 11:31
ღონისძიება ორგანიზებულია ილიას სახელმწიფო უნივერსიტეტის საერთაშორისო სადოქტორო სკოლის მიერ, ილიას სახელმწიფო უნივერსიტეტის აკადემიური წერის ცენტრთან და გოტინგენის გეორგ აუგუსტის უნივერსიტეტის წერის საერთაშორისო ლაბორატორიასთან (IWLUGOE) თანამშრომლობით.
აკადემიური წერის დარგში თანამშრომლობით პროექტში მონაწილეობა შეუძლიათ ბაკალავრებს, მაგისტრანტებსა და დოქტორანტებს. მონაწილეთა მაქსიმალური რაოდენობაა 15. სამუშაო ენაა ინგლისური. კონკურსში მონაწილეობისთვის განიხილებიან მხოლოდ ის პირები, ვისაც ინგლისურ ენაში აქვს მინიმუმ B2 დონის დამადასტურებელი სერტიფიკატი.
ილიას სახელმწიფო უნივერსიტეტისა და გოტინგენის უნივერსიტეტის გაერთიანებული საერთაშორისო აუდიტორია: აკადემიურ წერაში პარტნიორობის საერთაშორისო გამოცდილება
რას გულისხმობს აკადემიურ წერაში პარტნიორობა?
ერთი სემესტრის განმავლობაში, სხვადასხვა ქვეყნის წარმომადგენელი, განსხვავებული კულტურული გამოცდილების მქონე და და სხვადასხვა დისციპლინის შემსწავლელი 2-4 სტუდენტი ერთობლივად მუშაობს ჯგუფის მიერვე შერჩეულ აკადემიური წერის პროექტზე. დასაშვებია მუშაობა როგორც აკადემიურ ესეიზე, ისე სხვადასხვა ჟანრის ტექსტებზე, მაგალითად ანგარიშზე ან აკადემიურ ბლოგზე. 2021 წლის ზაფხულის სემესტრში დაგეგმილია გოტინგენის გეორგ აუგუსტის უნივერსიტეტისა (გერმანია) და ილიას სახელმწიფო უნივერსიტეტის (საქართველო) სტუდენტების ერთობლივი მუშაობა დისტანციური თანამშრომლობითი ინტერკულტურული სასწავლო (Collaborative Online Intercultural Leaning/ COIL) აქტივობის ფარგლებში.
რას ისწავლით?
თქვენს პარტნიორებთან ერთად გაეცნობით აკადემიური წერის სასარგებლო ტექნიკებს. საერთო წერით პროექტზე მუშაობა საშუალებას მოგცემთ მეტი შეიტყოთ სხვადასხვა ტიპის ტექსტებზე, ტექსტის აგებაზე, სტილზე, ლიტერატურის მითითებასა და პარაფრაზირებაზე. წერის პროცესის ყველა ეტაპზე დაგეხმარებიან ტუტორები.
ასევე გაიცნობთ განსხვავებული კულტურის წარმომადგენელ სტუდენტებს, რომლებთან ერთად მუშაობის დროსაც შეძლებთ რეფლექსირებას თქვენს საკუთარ გამოცდილებაზე. ეს დაგეხმარებათ კულტურათშორისი უნარ-ჩვევების განვითარებაში.
ამასთანავე, უფრო ღრმად გაიაზრებთ სხვა ქვეყნებისა და კულტურების წერითი ტრადიციებს. თუმცა, უპირველეს ყოვლისა, ეს აქტივობა საკუთარ წერის პროცესზე რეფლექსირებასა და მის გაუმჯობესებაში დაგეხმარებათ. პროექტის დასრულების შემდეგ მიიღებთ სერტიფიკატს, რომელშიც მითითებული იქნება თქვენს მიერ შესრულებული სამუშაო და გამომუშავებული უნარები.
როგორ დაიწყებთ მუშაობას?
პირველი ორი დისტანციური სამუშაო შეხვედრა, რომლებიც 2021 წლის აპრილში ჩატარდება, ერთმანეთის გაცნობაში, პარტნიორების არჩევასა და ტექსტის თემის შერჩევაში დაგეხმარებათ. ამ სემესტრის ზოგადი თემაა: ,,ცხოვრება ახალი კორონავირუსის შემდგომ სამყაროში: საით მივდივართ?“, მაგრამ შეგიძლიათ სხვა თემებიც აირჩიოთ. სამუშაო შეხვედრებზე მიიღებთ ცოდნას წერის პროცესის, მისი ორგანიზებისა და პროცესზე რეფლექსირების შესახებ.
როგორ განაგრძობთ მუშაობას?
საწყისი შეხვედრების შემდეგ, წერითი პროექტის დასასრულებლად ორთვიანი პერიოდი გაქვთ. ამ დროის განმავლობაში მოსაზრებებს გაუზიარებთ პარტნიორებს და მიიღებთ უკუკავშირს მათგან. უკუკავშირს წინასწარ ჩანიშნული დისტანციური შეხვედრების დროს ასევე მიიღებთ ტუტორებისგან.
როგორია მუშაობის გრაფიკი?
10-15 აპრილი: წინასწარ მუშაობა ინდივიდუალურ დავალებებზე
17 აპრილი, 13.00-17.00: პირველი, საწყისი სამუშაო შეხვედრა
18-22 აპრილი: წერითი პროექტის პირველ ვარიანტზე მუშაობა
24 აპრილი, 13.00-17.00: მეორე საწყისი შეხვედრა
25 აპრილი-18 ივნისი: თანამშრომლობითი მუშაობა სხვადასხვა კულტურის წარმომადგენელი სტუდენტებისგან დაკომპლექტებულ ჯგუფებში; ორ კვირაში ერთხელ რეგულარული დისტანციური შეხვედრები ტუტორებთან.
19 ივნისი, 13.00 – 17.00: დამასრულებელი დისტანციური სამუშაო შეხვედრა
რა მოეთხოვებათ მონაწილეებს?
როგორც პროექტის მონაწილეს, მოგეთხოვებათ:
ა) დავალების მომზადება პირველ საწყის შეხვედრამდე ერთი კვირით ადრე;
ბ) მინიმუმ სამ სამუშაო შეხვედრაში მონაწილეობა;
გ) სემესტრის განმავლობაში თქვენს ჯგუფთან მუშაობა (ჯგუფთან და ტუტორთან ორ კვირაში ერთხელ შეხვედრა), წერითი პროექტის (წინასწარი) ვარიანტების რეგულარულად წარდგენა.
როგორ მივიღო მონაწილეობა?
დაინტერესების შემთხვევაში, გადადით ამ ბმულზე და დარეგისტრირდით 2021 წლის 10 აპრილამდე. ამის შემდეგ მიიღებთ დამატებით ინსტრუქციებსა და პირველ დავალებას.
ინფორმაცია ინსტრუქტორების/ტუტორების შესახებ, რომლებიც გაუძღვებიან კურსს:
დოქტ. ელა გრისჰამერი 2008 წლიდან ასწავლის აკადემიურ წერას. ამჟამად იგი გოტინგენის უნივერსიტეტის წერის საერთაშორისო ლაბორატორიას (International Writing Lab) ხელმძღვანელობს.
დოქტ. მელანი ბრინკშულტე 2001 წლიდან ასწავლის აკადემიურ წერასა და გამოყენებით ლინგვისტიკას. იგი გოტინგენტის უნივერსიტეტის წერის საერთაშორისო ლაბორატორიაში ძირითადი კომპეტენციებისა და კულტურათშორისი ინტერაქციის მიმართულებას, კულტურათშორის სწავლებასა და გერმანულის, როგორც უცხო/მეორე ენის დეპარტამენტს უძღვება.
ანეტ მუდო (M.A.) გოტინგენის უნივერსიტეტის წერის საერთაშორისო ლაბორატორიის მასწავლებელი და კონსულტანტია. 2012 წლიდან ერთობლივი აკადემიური წერის დარგში იგი შერეული სწავლისა და სწავლის მართვის სისტემებს (LMS) იყენებს.
არ გამოტოვოთ შესაძლებლობა, მიიღოთ კულტურათშორისი გამოცდილება, რომელსაც აკადემიური წერის დარგში პარტნიორობის პროექტი გთავაზობთ!

ქალთა ისტორიის თვე 2021
2021-03-18 19:00
ქალთა ისტორიის თვე მსოფლიოს მასშტაბით ყოველი წლის მარტში აღინიშნება დამისი მიზანი ისტორიულ წარსულსა და თანამედროვე საზოგადოებაში ქალთა წვლილის, მიღწევებისა და მნიშვნელობის წარმოჩენაა.
ილიას სახელმწიფო უნივერსიტეტის სამართლის სკოლის ადამიანის უფლებათამიმართულება აღმოსავლეთ-დასავლეთის მართვის ინსტიტუტის (EWMI) პროგრამასთან „კანონის უზენაესობის მხარდაჭერა საქართველოში“ (USAID/PROLoG) თანამშრომლობით ტრადიციულად უერთდება ქალთა ისტორიის თვის აღნიშვნას კორონავირუსის წინააღმდეგ მებრძოლი ქალების შესახებ ონლაინ- კამპანიითა და სხვადასხვა ღონისძიებით.
ტელესერიალის„დაუჯერებელი“ განმეორებითი ჩვენება და დისტანციური დისკუსია
ქალთა ისტორიის თვის აღნიშვნას ილიას სახელმწიფო უნივერსიტეტის ადამიანის უფლებათა კინოკლუბი მინი ტელესერიალის „დაუჯერებელის” განმეორებითი ჩვენებითა და დისტანციური დისკუსიით შეუერთდება.
დისკუსია გაიმართება Zoom-ის ფორმატში. ონლაინდისკუსიაზე დასასწრებად გთხოვთ გაიაროთ რეგისტრაცია ბმულზე: https://tinyurl.com/25x9j2ba
დისკუსიამდე ნახეთ ფილმი: https://tinyurl.com/36h8e7v3
ბოლო წლებში საქართველოში ძალადობასთან დაკავშირებული საკანონმდებლო პოლიტიკა გაუმჯობესდა, თუმცა სექსუალური ძალადობის მიმართულებით მიდგომა პრაქტიკულად უცვლელია. ბოლო რამდენიმე თვის მანძილზე გამოვლენილმა ტრაგიკულმა შემთხვევებმა ცხადყო სქესობრივი დანაშაულების შესახებ არსებული კანონმდებლობის და მისი იმპლემენტაციის ხარვეზები.
მინი ტელესერიალი „დაუჯერებელი“ ნამდვილ ამბავზეა აგებული და სერიული გაუპატიურების შემთხვევათა გამოძიებაზე მოგვითხრობს. სერიალი კარგად აჩვენებს, თუ რა გამოწვევების წინაშე შეიძლება აღმოჩნდეს სექსუალური ძალადობის მსხვერპლი, როცა სისხლის სამართლის მართლმსაჯულების სისტემა და საზოგადოება მას სათანადოდ არ ეპყრობა.
მომხსენებელები:
თამარ დეკანოსიძე, ორგანიზაცია Equality Now-ის ევრაზიის კონსულტანტი;
გოგა ხატიაშვილი, ილიას სახელმწიფო უნივერსიტეტის მოწვეული ლექტორი
მოდერატორი:
მარიამ გორგოშაძე, ილიას სახელმწიფო უნივერსიტეტის სამართლის სკოლის სტუდენტი
დრო: 18 მარტი, 19:00 საათი
___________________________________________________________________________________________________
ფილმის „მონა ლიზას ღიმილი“ ჩვენება და დისტანციური დისკუსია
ფილმი „მონა ლიზას ღიმილი“ მოგვითხრობს კეტრინ ანა უოტსონის ისტორიას. იგი კალიფორნიიდან მასაჩუსეტსის შტატში მიემგზავრება ველესლის კოლეჯში ხელოვნების ისტორიის მასწავლებლად. ფილმი ასახავს1950-იანი წლების ამერიკელი ქალების ცხოვრებას და მათ როლს საზოგადოებაში.
ახალგაზრდა მასწავლებელმა ქალმა, ანამ უნდა შეძლოს და დაეხმაროს მოსწავლეებს მკაცრ საზოგადოებრივ ნორმებსა და ინტელექტუალურ თავისუფლებას შორის არჩევანის გაკეთებაში.
დისკუსია გაიმართება Zoom-ის ფორმატში. ონლაინდისკუსიაზე დასასწრებად გთხოვთ გაიაროთ რეგისტრაცია ბმულზე: https://tinyurl.com/25x9j2ba
დისკუსიამდე ნახეთ ფილმი: https://tinyurl.com/4dfk9fsy
მომხსენებელები:
მანანა კაპეტივაძე, ქ. ბაღდათის N2 საჯარო სკოლის მასწავლებელი, მასწავლებლის ეროვნული ჯილდოს ლაურეატი (2018 წ.)
ლადო აფხაზავა, სოფელ ჩიბათის საჯარო სკოლის მასწავლებელი, მასწავლებლის ეროვნული ჯილდოს ლაურეატი (2017 წ.)
მოდერატორი:
მარიამ ხარებაშვილი, ილიას სახელმწიფო უნივერსიტეტის სამართლის სკოლის სტუდენტი
დრო: 29 მარტი, 19:00 საათი
2021 წელი

ეროვნული ფესტივალი „SCIENCE ON STAGE“ – მეორე საინფორმაციო შეხვედრა
2021-03-20 19:00
20 მარტს, შაბათს, 19.00 საათზე, გაიმართება „Science on Stage“-ის („მეცნიერება მთავარ როლში“) მეორე საინფორმაციო შეხვედრა. შეხვედრაზე ვიწვევთ საბუნებისმეტყველო მეცნიერებებითა და ტექნოლოგიებით დაინტერესებულ ყველა მასწავლებელს. გაგაცნობთ სიახლეებს ეროვნული ფესტივალის შესახებ, რომელიც 19 ივნისს ილიას სახელმწიფო უნივერსიტეტში გაიმართება. შეხვედრაზე შეგიძლიათ დასვათ შეკითხვები საფესტივალო პროექტებისა და ფესტივალის ორგანიზაციული საკითხების შესახებ.
ფესტივალის ორგანიზატორია ილიას სახელმწიფო უნივერსიტეტის საბუნებისმეტყველო განათლების კვლევითი ცენტრი SALiS – Science on Stage-ის ოფიციალური წარმომადგენელი საქართველოში.
შეხვედრა ჩატარდება ZOOM პლატფორმის საშუალებით.
შეხვედრის ბმული: http://bit.ly/30QmucH

ანთოლოგიის „მე ბევრი ვარ. 15 ქართველი პოეტი ქალი“ პრეზენტაცია
2021-03-30 17:00
30 მარტს, სამშაბათს, 17:00 საათზე, საერთაშორისო ასოციაცია ფრანგული რენესანსის ქართული წარმომადგენლობა ფრანკოფონიის საერთაშორისო დღისადმი მიძღვნილ ღონისძიებათა ფარგლებში გამართავს ქართველ პოეტ ქალთა ანთოლოგიის „მე ბევრი ვარ. 15 ქართველი პოეტი ქალი“ პრეზენტაციას. წიგნი საფრანგეთში გამომცემლობა L’Inventaire-მა გამოსცა. მისი მთარგმნელია ბაჩანა ჩაბრაძე, საფრანგეთში მოღვაწე ილიას სახელმწიფო უნივერსიტეტის კურსდამთავრებული.
ეს არის ქართული პოეზიის პირველი ფრანგული გამოცემა, რომელიც მხოლოდ ქალებს ეთმობა. ანთოლოგიაში შევიდა ლია სტურუას, მაია სარიშვილის, ელა გოჩიაშვილის, რუსუდან კაიშაურის, დიანა ანფიმიადის, ეკა ქევანიშვილის, ლია ლიქოკელის, ლელა ცუცქირიძის, ირმა შიოლაშვილის, კატო ჯავახიშვილის, ლელა სამნიაშვილის, მარიამ წიკლაურის, ნატო ინგოროყვას, ნინო სადღობელაშვილისა და თეა თოფურიას ლექსები.
წიგნი გამოიცა მწერალთა სახლისა და კულტურის სამინისტროს პროექტის „ცოცხალი წიგნების“ ხელშეწყობით.
„ისინი თხუთმეტნი არიან, თხუთმეტი ქალი, დაბადებული პატარა საქართველოში, არც ისე კარგად ცნობილ, მაგრამ უძველესი ცივილიზაციების ქვეყანაში. ისინი არიან ჟურნალისტები, მწერლები, მასწავლებლები, მთარგმნელები, მხატვრები, დრამატურგები და წარმოადგენენ მრავალ თაობას (ყველაზე ასაკოვანი 1939 წელს არის დაბადებული, ყველაზე ახალგაზრდა კი 1986 წელს). რამდენიმე მათგანი პროზაული ტექსტებით, წერილებითა და ესეებითაცაა ცნობილი. მათი ლექსები მათ ცხოვრებას ეძღვნება, მათ ქვეყანას, მათ ზღვას და მთებს, უნივერსალურ მითებს, რომლებიც ხშირად მათთან განუყრელ კავშირშია: განა საქართველოში არ გვეგულება ოქროს საწმისი?! ეს ავტორები წერენ ომზეც, ჭრილობებზეც, ცრემლებზეც, სიკვდილზეც, მაგრამ ასევე ნუგეშზე, „გიჟებსა” და „ნორმალულებზე“, სიჩუმის ხმაზე, სიყვარულსა და მის არარსებობაზე. და თუ საქართველო ასე შორს გვეჩვენება, სამაგიეროდ, იგი ოდნავადაც არ არის მოწყვეტილი (პირიქით) ევროპულსა და ანტიკურ კულტურას, რაც მუდმივად გამოსჭვივის ამ კრებულის ლექსებიდან. ცხადია, ჩვენი პოეტები სიტყვებზე ლაპარაკობენ, უპირველესად სიტყვებზე, სიტყვათა გამოძახილზე, ყველა სიტყვაზე, „ნაპოვნსა თუ დაკარგულზე“, – ნათქვამია კრებულის ანოტაციაში.
დრო: 2021 წლის 30 მარტი, 17:00 საათი
ღონისძიებაზე დასასწრებად, გთხოვთ, ეწვიოთ Zoom-ის შეხვედრის ბმულს: https://bit.ly/3ctqKpj
Meeting ID: 821 7548 6280
Passcode: [REDACTED]

რა არის HICD მოდელი? როგორ გავზარდოთ ინსტიტუციური და ინდივიდუალური ეფექტიანობა
2021-04-01 17:00
1-ლ აპრილს, 17:00 საათზე, USAID HICD Activity-ის ფეისბუქის გვერდზე გაიმართება HICD Live-Space საუბარი ადამიანური და ინსტიტუციური შესაძლებლობების განვითარების მოდელის შესახებ. HICD Live-Space საუბრები HICD პროექტის ორგანიზებით ილიას სახელმწიფო უნივერსიტეტისა და საკონსულტაციო კომპანია GEC-ის მხარდაჭერით ხორციელდება. GEC-ის ექსპერტ-კონსულტანტები გიორგი სიმონგულაშვილი და ეკა ქათამაძე განვითარების HICD მოდელსა და იმ კონკრეტულ მეთოდებზე იმსჯელებენ, რომლებიც ორგანიზაციებისა და ინდივიდების მუშაობის ეფექტიანობის გაზრდას უწყობს ხელს.
HICD Live-Space პერიოდულად შემოგთავაზებთ საუბრებსა და დისკუსიებს განვითარებაზე,ორგანიზაციული და ინდივიდუალური შესაძლებლობების განვითარების მეთოდებზე, ტექნოლოგიებზე, ტენდენციებსა და გამოწვევებზე. HICD Live-Space-ის წამყვანია HICD პროექტის კომუნიკაციების სპეციალისტი სოფო კერესელიძე.
მომხსენებლების შესახებ:

გიორგი სიმონგულაშვილს 20-წლიანი გამოცდილება აქვს აღმასრულებელი მენეჯმენტის, ბიზნესის განვითარების, სტრატეგიული დაგეგმვისა და სამუშაოს შესრულების ხარისხის ამაღლების მიმართულებებით ბიზნეს-საკონსულტაციო სფეროში.
ეკა ქათამაძე გამოცდილი ორგანიზაციული განვითარების ექსპერტი და ბიზნეს-ანალიტიკოსია. ის 24 წელზე მეტია მუშაობს სამთავრობო, ფინანსურ, საკონსულტაციო და განათლების სექტორებში, 10 წელზე მეტია – ბიზნეს-საკონსულტაციო მიმართულებით როგორც კერძო, ასევე საჯარო სტრუქტურებთან.
დრო: 2021 წლის 1-ლი აპრილი, 17:00 საათი
ადგილმდებარეობა: USAID HICD Activity-ის ფეისბუქის გვერდი

test
2021-04-02 12:21
tesy

ონლაინტრენინგების მოდიფიცირებული სერია სწავლა/სწავლების პროცესში ინოვაციური მეთოდების გამოყენების შესახებ
2021-04-12 10:00
ილიას სახელმწიფო უნივერსიტეტის აკადემიური პერსონალისა და მასწავლებელთა განვითარების ცენტრი გთავაზობთ ონლაინტრენინგების მოდიფიცირებულ სერიას სწავლა/სწავლების პროცესში ინოვაციური მეთოდების გამოყენების შესახებ. სპეციალური ტრენინგკურსები სასწავლო პროცესის დისტანციური რეჟიმის გათვალიწინებით შეიმუშავეს ევროპის პარტნიორმა უნივერსიტეტებმა და ილიას სახელმწიფო უნივერსიტეტის ტრენერებმა.
ტრენინგები ჩატარდება პროგრამა Zoom-ის მეშვეობით.
თითოეულ ტრენინგზე მონაწილეთა მაქსიმალური რაოდენობა: 15 მონაწილე
გთავაზობთ ტრენინგების ჩამონათვალს, გრაფიკსა და სარეგისტრაციო ბმულებს.
საკონტაქტო პირები:
დამატებითი ინფორმაციისთვის გთხოვთ მიმართოთ ადამიანური რესურსების მართვის სამსახურს.
სილაბუსები იხილეთ თანდართულ ფაილებში.
ადამიანური რესურსების მართვის სამსახურის უფროსი ქეთევან გრიგოლია – ketevan.grigolia@iliauni.edu.ge,
ტელ.: 577 57 88 55;
ადამიანური რესურსების მართვის სამსახურის უფროსის თანაშემწე ნინო დუჩიძე – nino.duchidze@iliauni.edu.ge,
ტელ.: 599 89 96 69.
გისურვებთ წარმატებას.

Social Impact Award 2020 იწყება
2021-04-14 16:00 - 17:00
Impact Hub Tbilisi სტარტაპერსა და UNDP Georgia-თან ერთად იწყებს ყველაზე მასშტაბურ ახალგაზრდულ პროგრამას სოციალური მეწარმეობის მიმართულებით.

თუ ხარ 18-დან 30 წლამდე;
ხარ თბილისიდან;
გსურს გახდე მეწარმე და დადებითი ცვლილებები მოუტანო საზოგადოებას, მაშინ:
ჩაერთე პროგრამაში და გაიზიარე პროფესიონალების გამოცდილება;
გაიმარჯვე და განახორციელე შენი იდეა;
მიიღე ფინანსური მხარდაჭერა და დაესწარი ახალგაზრდა სოციალური მეწარმეების სამიტს.

დაინტერესების შემთხვევაში შემოგვიერთდი 14 აპრილს, 16:00 საათზე, ონლაინსაინფორმაციო შეხვედრაზე.
შეხვედრის ბმული: https://cutt.ly/BcPcMOy
პროექტი ხორციელდება გაეროს განვითარების პროგრამის (UNDP), შვეიცარიის განვითარებისა და თანამშრომლობის სააგენტოს (SDC) და ავსტრიის განვითარების თანამშრომლობის (ADC) მხარდაჭერით.

საქართველო სოლიდარობას უცხადებს ლიბანს
2021-04-14 17:00
საერთაშორისო ასოციაცია ფრანგული რენესანსის ქართული წარმომადგენლობა ფრანკოფონიის საერთაშორისო დღისადმი მიძღვნილი ღონისძიებების ფარგლებში გეგმავს ლიბანისადმი მიძღვნილ ღონისძიებას.
გასული წლის 4 აგვისტოს საშინელმა აფეთქებამ ბეირუთის პორტში ორასამდე მოქალაქე შეიწირა.
გადავწყვიტეთ, სოლიდარობა გამოვუცხადოთ ლიბანს, ერთ-ერთ ფრანკოფონულ ქვეყანას. ღონისძიების სათაურია Le Liban à l’honneur. La Géorgie solidaire avec le Liban (პატივს მივაგებთ ლიბანს. საქართველო სოლიდარობას უცხადებს ლიბანს).
ღონისძიებაში მონაწილეობას მიიღებენ ილიას სახელმწიფო უნივერსიტეტისა და ქუთაისის აკაკი წერეთლის სახელმწიფო უნივერსიტეტის პროფესორები და სტუდენტები, საქართველოს საჯარო და კერძო სკოლების მოსწავლეები და პედაგოგები, რომლებიც გაგაცნობენ ლიბანის ისტორიას, არქიტექტურას, მხატვრობას, ლიტერატურას, მუსიკას, ქვეყნის ტურისტულ ადგილებს.
ღონისძიებას საპატიო სტუმრის სტატუსით დაესწრება ფრანგულენოვანი მწერალი და საზოგადო მოღვაწე ალექსანდრ ნაჯარი, რომლის მრავალმხრივი შემოქმედება და საქმიანობა გასულ წელს აღინიშნა ორი მნიშვნელოვანი პრემიით– ფრანგული რენესანსის ოქროს მედლითა და საფრანგეთის აკადემიის ფრანკოფონიის დიდი პრიზით.
პროფესორები და სტუდენტები ისაუბრებენ მწერლის რომანებსა და პოეზიაზე, წაიკითხავენ ნაწყვეტებს მათ მიერ წარმოდგენილი რომანებიდან.
ღონისძიების მონაწილეებსა და ფართო საზოგადოებას საშუალება ექნებათ მოისმინოს მის ლექსებზე შექმნილი მუსიკალური კომპოზიციები.
ღონისძიება გაიმართება ონლაინ, პლატფორმა ზუმის საშუალებით: https://bit.ly/3mru3k6
დრო: 2021 წლის 14 აპრილი, 17:00 საათი
ღონისძიებას დაესწრებიან: საპატიო სტუმრის სტატუსით, ფრანგულენოვანი მწერალი და საზოგადო მოღვაწე ალექსანდრ ნაჯარი, ფრანგული რენესანსის საერთაშორისო პრეზიდენტიდენი ფადდა, საფრანგეთის ელჩი საქართველოში დიეგო კოლასი, ლიბანის ელჩი სომხეთსა და საქართველოში მაია დაღერი, საქართველოს დესპანი საფრანგეთში გოჩა ჯავახიშვილი, საქართველოს ფრანგული ინსტიტუტის დირექტორი პიერ კლუე, ლიბანის უნივერსიტეტების პროფესორები.

Elsevier-ის ტრენინგები დოქტორანტების, მკვლევრებისა და პროფესორ-მასწავლებლებისთვის
2021-04-15 18:00
ილიას სახელმწიფო უნივერსიტეტის ბიბლიოთეკისა და წამყვანი საერთაშორისო გამომცემლობის (Elsevier) თანამშრომლობით აპრილში დაგეგმილია ონლაინშეხვედრები სადოქტორო საფეხურის სტუდენტებისთვის, მკვლევრებისა და პროფესორ-მასწავლებლებისთვის:
განრიგი
_____________________________________________________________________________________________
15 აპრილი, 18:00 საათი – Why does visibility matter?
სარეგისტრაციო ბმული: https://bit.ly/3wFjj68
_____________________________________________________________________________________________
20 აპრილი, 18:00 საათი – How to work with the author profile and preprints in Scopus?
სარეგისტრაციო ბმული: https://bit.ly/3uwXYdh
_____________________________________________________________________________________________
22 აპრილი, 18:00 საათი – Recommendations of Elsevier on structuring an article and selecting a journal
სარეგისტრაციო ბმული: https://bit.ly/3t2f16D
_____________________________________________________________________________________________
23 აპრილი, 18:00 საათი – How to submit your paper, what is done after it is published and the question of ethics
სარეგისტრაციო ფორმა: https://bit.ly/3t2gWIq

თითოეული შეხვედრის ხანგრძლივობა ერთი საათია, სამუშაო ენა – ინგლისური.
დასწრებისთვის აუცილებელია წინასწარ რეგისტრაცია მოცემულ ბმულზე, წინააღმდეგ შემთხვევაში ვერ მიიღებთ შეხვედრის ბმულს.
დამატებითი შეკითხვების შემთხვევაში მოგვწერეთ – librarian@iliauni.edu.ge

2021 წელი

ტექნოლოგიები ჩვენ ირგვლივ – რა შეუძლიათ რობოტებს
2021-04-15 19:00
15 აპრილს, 19:00 საათზე, ილიას სახელმწიფო უნივერსიტეტის ტექნოლოგიის სკოლა ახალი პროექტის „ტექნოლოგიები ჩვენ ირგვლივ“ ფარგლებში გამართავს ნანა დიხამინჯიას ლაივშეხვედრას თემაზე: „რა შეუძლიათ რობოტებს“.
თემის მოკლე აღწერა
ადამიანთა უმეტესობას რობოტები ჯერ კიდევ სამეცნიერო ფანტასტიკის ნაწილი ჰგონია, სინამდვილეში რამდენიმე ათეული წელია რობოტები ჩვენ ირგვლივ გამოიყენება წარმოებაში, კვლევაში, გარემოს დაცვასა და სოფლის მეურნეობაში. Ნანა დიხამინჯია მოგიყვებათ, როგორია რობოტიქსის ისტორია და მომავალი, რა პროფესიის ადამიანები მუშაობენ რობოტებზე და რა უნდა ისწავლოთ, რომ ოდესმე თქვენ მიერ შექმნილი რობოტიც დაეხმაროს ადამიანებს.
მომხსენებლის შესახებ:
ნანა დიხამინჯია, ილიას სახელმწიფო უნივერსიტეტის ვიცე-რექტორი მეცნიერების პოპულარიზაციისა და ინოვაციების მიმართულებით, კომპიუტერული და ელექტრული ინჟინერიის პროფესორია. ის მუშაობს სიგნალის მთლიანობის კვლევის მიმართულებით. სწავლებისა და კვლევის გარდა მონაწილეობს განათლების ტექნოლოგიებთან დაკავშირებულ პროექტებში და აქტიურად უწყობს ხელს ქალთა მონაწილეობას როგორც ტექნოლოგიების, ისე ინჟინერიის სფეროში.
დრო: 15 აპრილი, 19:00 საათი
ადგილმდებარეობა: ტექნოლოგიების სკოლის ფეისბუქგვერდი
2021 წელი

განათლების საერთაშორისო ონლაინგამოფენა
2021-04-18 12:00 - 16:00
18 აპრილს გაიმართება განათლების საერთაშორისო ონლაინგამოფენა.
გამოფენა ეწყობა მათთვის, ვინც დაინტერესებულია საზღვარგარეთ სწავლით, სტიპენდიებისა და გრანტების მიღებით, სტაჟირებით, საზაფხულო სკოლებით, მოკლევადიანი კურსებით, საბაკალავრო, სამაგისტრო, სადოქტორო პროგრამებით. გამოფენაში მონაწილეობას მიიღებენ მსოფლიოს სხვადასხვა ქვეყნის სასწავლებლები. დაინტერესებულ პირებს ეძლევათ უნიკალური შესაძლებლობა, პირისპირ გაესაუბრონ უმაღლესი სასწავლებლების წარმომადგენლებს და მიიღონ ამომწურავი ინფორმაცია მათთვის საინტერესო ყველა შეკითხვაზე.
გამოფენაზე დასწრება უფასოა.
გამოფენა გაიმართება ზუმის პლატფორმის (Zoom) საშუალებით, შესაბამისად, დაინტერესებულ პირებს შეუძლიათ დაესწრონ ნებისმიერი ადგილიდან.
გამოფენაზე დასასწრებად აუცილებელია რეგისტრაციის გავლა შემდეგ ბმულზე: https://bit.ly/305iMLY
დარეგისტრირებული პირები გამოფენის წინა დღეს მიიღებენ შეხვედრის ბმულს და დამატებით ინფორმაციას გამოფენის შესახებ.
განათლების საერთაშორისო გამოფენის ორგანიზატორია საგანმანათლებლო ორგანიზაცია Edu-Guide.Ge (www.edu- guide.ge).
დრო: 2021 წლის 18 აპრილი, 12:00-დან 16:00-საათამდე
დამატებითი ინფორმაცია შეგიძლიათ იხილოთ აქ: https://bit.ly/3fOjVR7
Facebook event: https://bit.ly/3rYENaO

ტექნოლოგიები ჩვენ ირგვლივ – როგორ შენდება სამყარო?
2021-04-19 19:00
19 აპრილს, 19:00 საათზე, ილიას სახელმწიფო უნივერსიტეტის ტექნოლოგიის სკოლა ახალი პროექტის „ტექნოლოგიები ჩვენ ირგვლივ“ ფარგლებში გამართავს ვახტანგ ბალავაძის ლაივშეხვედრას თემაზე: „ტექნოლოგიები ჩვენ ირგვლივ – როგორ შენდება სამყარო?“
შეხვედრა ორ მოდულად დაიყოფა და მომხსენებელი ისაუბრებს შემდეგ თემებზე:
პირველი მოდული:

პროფესია სამოქალაქო ინჟინერი;
სამოქალაქო ინჟინრების როლი საზოგადოებაში;
სამოქალაქო ინჟინერია დღევანდელ მსოფლიოში.

მეორე მოდული:
აშენებული გარემოს როლი ადამიანის ცხოვრებაში

აშენებული გარემოს განმარტება;
აშენებული გარემოს კომპონენტები;
რატომ აშენებენ ადამიანები;
სოციალური, ეკოლოგიური და ტექნოლოგიური გამოწვევები;
ინტეგრაციული დიზაინი: ინჟინერია, ხელოვნება და მეცნიერება.

მომხსენებლის შესახებ:
ვახტანგ ბალავაძე, ილიას სახელმწიფო უნივერსიტეტის ბიზნესის ტექნოლოგიისა და განათლების ფაკულტეტის ხარისხის უზრუნველყოფის სამსახურის უფროსი, სამოქალაქო ინჟინერიის პროფესორია.
დრო: 19 აპრილი, 19:00 საათი
ადგილმდებარეობა: ტექნოლოგიის სკოლის ფეისბუქგვერდი
ვრცლად განრიგისა და მომავალი ლექციების შესახებ იხილეთ ბმულზე: https://bit.ly/3x0CdEN
2021 წელი

შეხვედრა EFES GEORGIA - ის წარმომადგენლებთან – Booster Talks
2021-04-20 13:00
20 აპრილს, 13:00 საათზე, Booster Talks-ის სტუმრები იქნებიან EFES GEORGIA-ის პერსონალის მართვის უფროსი ნინო თვალთვაძე და პერსონალის მართვის სპეციალისტი ნათია ჟორჟოლიანი.
EFES GEORGIA ლიმონათისა და ლუდის მწარმოებელი კომპანია, წარმოდგენილი 23 ქვეყანაში, აერთიანებს ისეთ ბრენდებს, როგორებიცაა: ნატახტარი, კასრი, ქარვა, Löwenbräu, Franziskaner, Corona და სხვ. 2020 წელს EFES GEORGIA მეხუთედ გახდა კორპორაციული პასუხისმგებლობის ჯილდოს გამარჯვებული სხვადასხვა კატეგორიაში, მათ შორის კატეგორიაში „ღირსეული სამუშაო და ეკონომიკური ზრდა“. EFES GEORGIA საკონსულტაციო კომპანია GEPRA-სთან ერთად ახორციელებს კომპანიაში დასაქმებისა და თანამშრომლებზე ზრუნვის სისტემის გაუმჯობესების პროგრამას.
BOOSTER Talks გულისხმობს ექსკლუზიურად ილიაუნის სტუდენტებისა და კურსდამთავრებულებისთვის საქართველოში მოქმედ კერძო, საჯარო და არასამთავრობო სტრუქტურების წარმომადგენლებთან ონლაინშეხვედრებს.
მომხსენებლები შეხვედრაზე განიხილავენ შემდეგ საკითხებს:

EFES GEORGIA-ს HR პოლიტიკა;
კარიერული განვითარების შესაძლებლობები კომპანიაში;
სტაჟირების პროგრამები.

შეხვედრა საინტერესო იქნება ნებისმიერი ფაკულტეტის სტუდენტებისა და კურსდამთავრებულებისთვის.
შეხვედრაზე დასწრების მსურველებმა შეავსეთ სარეგისტრაციო ფორმა 2021 წლის 20 აპრილის 12:00 საათის ჩათვლით.
შეხვედრა გაიმართება Zoom-ის საშუალებით, დარეგისტრირებული კანდიდატები Zoom-ის ბმულს მიიღებენ შეხვედრის დაწყებამდე ერთი საათით ადრე.
დრო: 20 აპრილი, 13:00 საათი

Caucasus Mountain Forum 2022
2021-04-23 17:56
Designed to be a meeting place for scientists, policymakers, and practitioners from the Caucasus region and beyond, CMF3 follows in the footsteps of CMF1 (2016) and CMF2 (2019) as a crucial opportunity for constructive interaction between scientists, governmental experts, and practitioners; with debate on opportunities and challenges and contributions to the improved coordination of sustainable development in the Caucasus region.
The theme of CMF3 “Transdisciplinarity for Sustainable Tourism Development: Role of Caucasus Scientists” will be perspectives and challenges of tourism development in the region, which was identified as one of the hottest issues by the Caucasus Regional Research Agenda (C-RRA) adopted by CMF2 in Ankara in 2019. In particular, the presentations and discussions of CMF2 determined that tourism, even with both positive and negative impacts on nature, local communities, and economies, plays the most important role in the Caucasus mountain regions’ socio-economic promotion.
The tourism sector constituted from 3 to 15 percent of the GDP of the Caucasus Ecoregion countries in 2019. Tourism development is interlinked with a number of other economic sectors such as agriculture, transport, infrastructure, construction, energy, and, in general, socio-economic development and planning. The tourism sector also embraces different aspects of historical heritage and cultural diversity, environmental and ecosystem protection, climate change, and water management.
CMF3 will be held from 19 to 21 April 2022 and will be hosted by Kutaisi Akaki Tsereteli State University, Georgia.
CMF3 will offer a combination of plenary sessions open to the public, research sessions, workshops, and poster sessions. The organisers invite participants to choose among the following types of contributions:

Abstracts for oral presentation in research sessions (max 300 words + 5 keywords). Research sessions provide academic researchers a chance to present and discuss their latest scientific findings. Researchers from non-academic settings (NGOs, government, private sector) are also invited.
Abstracts for a practical example in a workshop (max. 300 words). The purpose of the workshops is to stimulate discussion and exchange between practitioners and scientists. Practical examples in policy advocacy; scientific networking; leveraging spatial data education for sustainable development, natural hazards, and disaster risk reduction are expected. As a consequence, workshop presentations are expected to be short, focusing on practical insights from development projects, policy initiatives, or teaching practice.
Abstracts for a poster presentation (max. 200 words). Posters will be displayed in a prominent area. Poster presenters will attend two dedicated poster sessions. The size of the posters should not exceed A0 format (84 cm x 119 cm). One-page handouts will be available. The prize for the best poster will be awarded during the closing session.

Deadlines:
Abstract submission deadline: 17 January, 2022
Deadline for the notification of abstract acceptance: 17 February 2022
Abstracts to be submitted in English only to CMF2022@caucasus-mt.net using the Abstract Submission Form
Scholarships will be available primarily for participants from the region.
For more information visit: https://bit.ly/3aC77dg
Registration Form: https://bit.ly/2RZwEqj
2022

ნატალია ზაზაშვილის სახელობის კონფერენცია „ტრავმა და საზოგადოება პანდემიის რეალობაში“
2021-04-26 13:00
26-27 აპრილს საქართველოს ფსიქოტრავმის საზოგადოება, ილიას სახელმწიფო უნივერსიტეტის ფსიქიკური ჯანმრთელობის რესურსცენტრი, ილიაუნის სტუდენტთა ფსიქოლოგიური კონსულტირების ცენტრი, წამების მსხვერპლთა ფსიქოსოციალური და სამედიცინო რებილიტაციის ცენტრი GCRT, ფონდი „გლობალური ინიციატივა ფსიქიატრიაში – თბილისი“ და ილიას სახელმწიფო უნივერსიტეტის ადიქციის კვლევების ინსტიტუტი ფსიქიკური ჯანმრთელობის დარგში მომუშავე კოლეგებსა და დაინტერესებულ პირებს იწვევენ ნატალია ზაზაშვილის სახელობის ყოველწლიურ საერთაშორისო კონფერენციაზე „ტრავმა და საზოგადოება“. წლევანდელი თემაა: „ტრავმა და საზოგადოება პანდემიის რეალობაში“.
კონფერენციის დღის წესრიგი
_____________________________________________________________________________________________
26 აპრილი
13:00–13:10 საათი
კონფერენციის გახსნა/მისალმება
ლელა ცისკარიშვილი, საქართველოს ფსიქოტრავმის საზოგადოების პრეზიდენტი, წამების მსხვერპლთა ფსიქოსოციალური და სამედიცინო რეაბილიტაციის ცენტრ GCRT-ის აღმასრულებელი დირექტორი;
ნინო მახაშვილი, ილიას სახელმწიფო უნივერსიტეტის პროფესორი, ილიაუნის ფსიქიკური ჯანმრთელობის რესურსცენტრის ხელმძღვანელი, ფონდის „გლობალური ინიციატივა ფსიქიატრიაში – თბილისი“ დირექტორი;
ჯანა ჯავახიშვილი, ილიას სახელმწიფო უნივერსიტეტის პროფესორი, ილიაუნის ადიქციის კვლევების ინსტიტუტის ხელმძღვანელი.
_________________________________
13:10–14:00 საათი
პირველი (საჯარო) სესია: პანელი „კოვიდთან დაკავშირებული საზოგადოებრივი ფსიქიკური ჯანმრთელობა, საერთაშორისო კვლევები და საპასუხო ღონისძიებები ფსიქიკური ჯანმრთელობის დარგში“
მომხსენებლები:
ნინო მახაშვილი, ილიას სახელმწიფო უნივერსიტეტის პროფესორი, ილიაუნის ფსიქიკური ჯანმრთელობის რესურსცენტრის ხელმძღვანელი, ფონდის „გლობალური ინიციატივა ფსიქიატრიაში – თბილისი“ დირექტორი;
ლელა ცისკარიშვილი, საქართველოს ფსიქოტრავმის საზოგადოების პრეზიდენტი, GCRT-ის აღმასრულებელი დირექტორი, წამების მსხვერპლთა საერთაშორისო საბჭოს პრეზიდენტი;
ჯანა ჯავახიშვილი, ილიას სახელმწიფო უნივერსიტეტის პროფესორი, ილიაუნის ადიქციის კვლევების ინსტიტუტის ხელმძღვანელი.
შეხვედრის ბმული: https://bit.ly/2Q7KGpk
Meeting ID: 874 1364 4062
Passcode: [REDACTED]
_________________________________
14:30-15:30 საათი
მეორე სესია: კვლევები კოვიდსა და ფსიქიკურ ჯანმრთელობაზე
„მოსახლეობის კვლევა პანდემიის სტრესორებისა და ფსიქიკური ჯანმრთელობის პრობლემების შესახებ“ – ნინო მახაშვილი, ილიას სახელმწიფო უნივერსიტეტის პროფესორი, ილიაუნის ფსიქიკური ჯანმრთელობის რესურსცენტრის ხელმძღვანელი, ფონდის „გლობალური ინიციატივა ფსიქიატრიაში – თბილისი“ დირექტორი;
„პანდემია და მასზე რეაგირება: ფსიქოლოგიური თავისებურებები და გამკლავების გზები“ – ია შეყრილაძე, ილიას სახელმწიფო უნივერსიტეტის პროფესორი, ილიაუნის ფსიქოლოგიის ინსტიტუტის უფროსი მეცნიერ-თანამშრომელი;
„კოვიდის გავლენა ნარკოტიკების მოხმარებაზე“ – ირმა კირთაძე, ილიას სახელმწიფო უნივერსიტეტის პროფესორი, ილიაუნის ადიქციის კვლევების ინსტიტუტის უფროსი მეცნიერ-თანამშრომელი, დამოკიდებულების კვლევითი ცენტრის „ალტერნატივა ჯორჯია“ მთავარი მკვლევარი.
_________________________________
16:00-17:30 საათი
მესამე სესია: კვლევები კოვიდსა და ფსიქიკურ ჯანმრთელობაზე. ახალგაზრდა მეცნიერთა პანელი
„მოსახლეობის კვლევა პანდემიის სტრესორებისა და ფსიქიკური ჯანმრთელობის პრობლემების შესახებ“– ნათელა ცირამუა, ფსიქიკური ჯანმრთელობის მაგისტრი, ილიას სახელმწიფო უნივერსიტეტის ფსიქიკური ჯანმრთელობის სამაგისტრო პროგრამის კურსდამთავრებული;
„მედეგობა COVID-19-ის პანდემიის დროს” – სალომე დუმბაძე, ფსიქოლოგიის მაგისტრი, საქართველოს საზოგადოებრივ საქმეთა ინსტიტუტის სოციალურ მეცნიერებათა სკოლის ასისტენტი;
„სუბკლინიკური აშლილობები COVID-19-ის პანდემიის დროს” – თაკო ბოლქვაძე, ფსიქიკური ჯანმრთელობის მაგისტრი, ილიას სახელმწიფო უნივერსიტეტის ფსიქიკური ჯანმრთელობის სამაგისტრო პროგრამის კურსდამთავრებული;
„ალკოჰოლის მოხმარება ილიას სახელმწიფო უნივერსიტეტის მაგისტრატურის სტუდენტებში Covid-19-ის თვითიზოლაციამდე და თვითიზოლაციის შემდეგ“– ნინი მარჯანიშვილი, ადიქციის კვლევების მაგისტრი, ილიას სახელმწიფო უნივერსიტეტის ადიქციის კვლევების სამაგისტრო პროგრამის კურსდამთავრებული;
„ოპიოიდებით ჩანაცვლებითი თერაპიის სერვისებით კმაყოფილება პანდემიის დროს“ – მარიამ რაზმაძე, ფსიქიკური ჯანმრთელობის მაგისტრი, ილიაუნის ადიქციის კვლევების ინსტიტუტის მეცნიერ-თანამშრომელი და ფონდის „გლობალური ინიციატივა ფსიქიატრიაში – თბილისი“/კლუბ „სინერგიის“ კონსულტანტი; ლიკა ქუთელია, ადიქციის კვლევების მაგისტრი, ადიქციის კვლევების ინსტიტუტის მეცნიერ-თანამშრომელი და ფონდის „გლობალური ინიციატივა ფსიქიატრიაში – თბილისი“/კლუბ „სინერგიის“ კონსულტანტი;

„ქუთაისის უნივერსიტეტის (UNIK) სტუდენტური საკონსულტაციო სერვისის კვლევა“ – ნინო ქარსელაძე, ილიას სახელმწიფო უნივერსიტეტის მაგისტრანტი,ქუთაისის უნივერსიტეტის სტუდენტური საკონსულტაციო სერვისის კონსულტანტი

_____________________________________________________________________________________________
27 აპრილი
13:00-13:20 საათი
პირველი (საჯარო) სესია: წიგნის „ტრავმა, მისი ბუნება და განკურნების გზები“ პრეზენტაცია
(წიგნის საავტორო ჯგუფი):
ზურაბ ბებერაშვილი, წამების მსხვერპლთა ფსიქოსოციალური და სამედიცინო რეაბილიტაციის ცენტრ GCRT-ის სამედიცინო დირექტორი;
სოფიო ტაბაღუა, GCRT-ის პროგრამების მენეჯერი, საქართველოს სხეულზე ორიენტირებული თერაპიის ასოციაციის თავმჯდომარე;
ნინო მახაშვილი, ილიას სახელმწიფო უნივერსიტეტის პროფესორი, ილიაუნის ფსიქიკური ჯანმრთელობის რესურსცენტრის ხელმძღანელი, ფონდის „გლობალური ინიციატივა ფსიქიატრიაში – თბილისი“ დირექტორი;
ჯანა ჯავახიშვილი, ილიას სახელმწიფო უნივერსიტეტის პროფესორი, ილიაუნის ადიქციის კვლევების ინსტიტუტის ხელმძღვანელი.
შეხვედრის ბმული: https://bit.ly/3egDcYP
Meeting ID: 821 6829 7704
Passcode: [REDACTED]
_________________________________
13:20-14:30 საათი
მეორე სესია: ფსიქიკური ჯანმრთელობის სერვისები კოვიდის პანდემიის დროს
„კლუბი „სინერგია“– სერვისი მოზარდებისა და ახალგაზრდებისთვის პანდემიის დროს“ – ქეთევან ფილაური, ფონდი „გლობალური ინიციატივა ფსიქიატრიაში – თბილისი“, კლუბ „სინერგიის“ დირექტორი;
„რთული ტრავმა და დისტანციური სერვისების მიწოდება: გამოწვევები, მიღწევები და მიღებული გამოცდილება“ – სოფიო ტაბაღუა, საქართველოს წამების მსხვერპლთა სარეაბილიტაციო ცენტრის პროგრამების მენეჯერი, საქართველოს სხეულზე ორიენტირებული თერაპიის ასოციაციის თავმჯდომარე;
„კრიზისული სატელეფონო ფსიქოლოგიური დახმარება პანდემიის დროს“ – ნანა აღაპიშვილი, ფსიქოსოციალური ცენტრის „ნდობა“ ხელმძღვანელი;
„ილიაუნის სტუდენტთა საკონსულტაციო ცენტრი სერვისის მიმოხილვა და ეფექტურობის კვლევის შედეგები“ – ანა ბერუჩაშვილი, ილიას სახელმწიფო უნივერსიტეტის ფსიქიკური ჯანმრთელობის სამაგისტრო პროგრამის კურსდამთავრებული; თეკლა ლათიბაშვილი, ილიაუნის სტუდენტთა საკონსულტაციო სერვისის კონსულტანტი; ანა პაპავა, ილიაუნის სტუდენტთა საკონსულტაციო სერვისის კონსულტანტი.
_________________________________
15:00-16:00 საათი
მესამე (საჯარო) სესია – საპანელო დისკუსია თემაზე: „კოვიდი, ვაქცინაცია და დეზინფორმაცია“
მომხსენებლები:
თამარ კინწურაშვილი, ილიას სახელმწიფო უნივერსიტეტის პროფესორი;
შოთა ღვინერია, ეკონომიკური პოლიტიკის კვლევის ცენტრი, უსაფრთხოების მიმართულების მენეჯერი;
თიკო ცომაია, საქართველოს საზოგადოებრივ საქმეთა ინსტიტუტის პროფესორი, მოძრაობა „ღიას“ ხელმძღვანელი;
ჯანა ჯავახიშვილი, ილიას სახელმწიფო უნივერსიტეტის პროფესორი, ილიაუნის ადიქციის კვლევების ინსტიტუტის ხელმძღვანელი.
16:00 – კონფერენციის დახურვა
შეხვედრის ბმული: https://bit.ly/32sfWSg
Meeting ID: 857 4435 7699
Passcode: [REDACTED]

2021 წელი

ტექნოლოგიები ჩვენ ირგვლივ – ინოვაციური ტექმეწარმეობა
2021-04-26 19:30
26 აპრილს, 19:30 საათზე, ილიას სახელმწიფო უნივერსიტეტის ტექნოლოგიის სკოლა ახალი პროექტის „ტექნოლოგიები ჩვენ ირგვლივ“ ფარგლებში გამართავს დავით ჩეჩელაშვილის ლაივშეხვედრას თემაზე: „ტექნოლოგიები ჩვენ ირგვლივ – ინოვაციური ტექმეწარმეობა“.
ინოვაციური მეწარმეობის არსი მდგომარეობს შემდეგში: სხვებზე ადრე დავინახოთ ცვლილებები და მათი მონეტიზაციისთვის დავაარსოთ სტარტაპი, რაც ძალიან რთულია. მომხსენებელი ისაუბრებს,როგორ უნდა გავზარდოთ ასეთ ცვლილებათა დანახვის შანსი და როგორ გავარჩიოთ ხანმოკლე იმპულსები (fad) ისეთი ცვლილებებისგან, რომლებიც ბევრ ინდუსტრიას თავდაყირა აყენებს.
მომხსენებლის შესახებ:
დავით ჩეჩელაშვილს 1999 წლიდან რამდენიმე სტრატეგიული და ბიზნესის განვითარებაზე პასუხისმგებელი პოზიცია უკავია უმაღლესი ტექნოლოგიების მწარმოებელ საწარმოებში. მისი გამოცდილება ეფუძნება უმთავრესად ისეთი დისციპლინების ცოდნას, როგორებიცაა: იმერსიული ვიზუალიზაცია, VR/AR, 3D სტერეოსისტემები და მათი დანერგვა როგორც მარკეტინგულ ინდუსტრიებში, ისე საგანმანათლებლო სფეროებში.
დავით ჩეჩელაშვილი კომპანია NEUR Optics-ისა და iZ3D-ის ერთ-ერთი დამაარსებელია. იგი, როგორც სტრატეგიული აღმასრულებელი, განსაზღვრავს სტრატეგიულ მიმართულებებს X6D კომპანიაში, რომელიც ცნობილია, როგორც DBA XPAND, ისევე, როგორც კომპანიებში NEUR Optics და iZ3D. მას აქვს საცალო სავაჭრო წარმომადგენლობის, სადისტრიბუციო არხების შექმნისა და სტრატეგიული პარტნიორობის გამოცდილება როგორც მცირე (X6D, Neurok, iZ3D), ისე მსხვილი კომპანიებისთვის (MicroAge, Deloitte & Touche, Renaissance Capital).
2014 წლიდან ილიას სახელმწიფო უნივერსიტეტის მოწვეული ლექტორი და ტექნოლოგიების კომერციალიზაციის ოფისის მარკეტინგისა და ბიზნესის განვითარების სპეციალისტია, ასევე – პორტუგალიის სტარტაპ ბრაგასა და ინოვაციებისა და ტექნოლოგიების სააგენტოს მენტორი. ამასთან მუდმივად უწევს კონსულტაციას სტარტაპებს.
დრო: 26 აპრილი, 19:30 საათი
ადგილმდებარეობა: ტექნოლოგიის სკოლის ფეისბუქგვერდი
ვრცლად განრიგისა და მომავალი ლექციების შესახებ იხილეთ ბმულზე:https://bit.ly/3a2lE1x
2021 წელი

Fablab-ისა და Zoomout-ის საინფორმაციო შეხვედრა
2021-04-29 20:00
29 აპრილს, 20:00 საათზე, ფაბლაბ ილიაუნი და ზუმაუთი დისტანციურად, ზუმის პლატფორმის საშუალებით, გამართავს საინფორმაციო შეხვედრას მათი საქმიანობისა და დანიშნულების შესახებ.
ფაბლაბ ილიაუნი არის ლაბორატორია, რომლითაც შეუძლიათ ისარგებლონ სტუდენტებმა, ისევე, როგორც ნებისმიერმა დაინტერესებულმა პირმა, და თავიანთი ინოვაციური იდეების პროტოტიპები შექმნან კვალიფიციური პერსონალისა და თანამედროვე დანადგარების დახმარებით. ფაბლაბი, რომელიც 2014 წელს შეიქმნა საქართველოს ინოვაციებისა და ტექნოლოგიების სააგენტოს საგრანტო კონკურსის შედეგად, პირველი ქართული ფაბლაბი იყო მსოფლიო რუკაზე.
Zoomout / ზუმაუთი, პირველი ქართული საუნივერსიტეტო პრეაქსელერატორი, როგორც ახალგაზრდულ, ისე სტუდენტურ სტარტაპებს ეხმარება იდეების გენერირებაში, პროდუქტის შექმნასა და ბრენდირებაში და, რაც მთავარია, ინვესტორებისა და გლობალური აქსელერატორების წინაშე წარდგენაში, რათა სტარტაპებს მსოფლიოს წამყვან აქსელერატორებში მუშაობის გაგრძელების საშუალება მიეცეთ.
შეხვედრაზე გაიგებთ მეტს Fablab-ისა და Zoomout-ის საქმიანობის, მათი პროექტების შესახებ, რომლებიც განკუთვნილია როგორც სტუდენტებისთვის, ისე სკოლის მოსწავლეებისთვის. შეიტყობთ, როგორ შეიძლება მათი მომსახურებით სარგებლობა, ასევე განვითარების შესაძლებლობებზე.
შეხვედრის სპიკერი:
ფაბლაბ ილიაუნის მენეჯერი ავთანდილ მღებრიშვილი
მონაწილეობას მიიღებენ მოწვეული სტარტაპერები, რომლებმაც საქმიანობა ფაბლაბ ილიაუნისა და ზუმაუთის დახმარებით დაიწყეს და განვითარდნენ.
საკუთარ გამოცდილებას გაგვიზიარებენ:

WoodTiness ვუდთინს-ის დამფუძნებელი თამთა მოსიაშვილი;
Ship Chain-ის დამფუძნებლები: ნატო სამხარაძე, გოგიტა პაპალაშვილი.

გექნებათ შესაძლებლობა, დასვათ თქვენთვის საინტერესო შეკითხვები და მონაწილეებისგან მიიღოთ ამომწურავი პასუხები.
გელოდებით ყველას, ვინც დაინტერესებულია ფაბლაბ ილიაუნისა და ზუმაუთის საქმიანობით და, ზოგადად, ტექნოლოგიური სფეროთი, 29 აპრილს, 20:00 საათზე, ფეისბუქლაივში.
დაინტერესებულ პირებს შეგიძლიათ რეგისტრაცია გაიაროთ ბმულზე – https://forms.gle/urk79hJdnMJSYXci8
დრო: 29 აპრილი, 20:00 საათი
ადგილი: Zoom (რეგისტრირებული მონაწილეები მიიღებთ ბმულს თქვენ მიერ მითითებულ საკონტაქტო მისამართზე)
2021 წელი

საერთაშორისო სეზონური სკოლა და კონფერენცია „ქართული ენა და თანამედროვე ტექნოლოგიები“
2021-05-04 12:18
ილიას სახელმწიფო უნივერსიტეტი 4–9 მაისს გიწვევთ მონაწილეობის მისაღებად საერთაშორისო სეზონურ სკოლასა და კონფერენციაში „ქართული ენა და თანამედროვე ტექნოლოგიები“. კონფერენცია და სეზონური სკოლა განკუთვნილია ბუნებრივი ენის დამუშავების ტექნოლოგიებით დაინტერესებული პირებისთვის.
კონფერენციაში მონაწილეობა შეუძლიათ სტუდენტებსა და მკვლევრებს, რომელთა ინტერესებს წარმოადგენს:

მანქანური თარგმნა;
ტექსტიდან მონაცემებისა და ინფორმაციის მოპოვება;
ტექსტის დამუშავების სტატისტიკური მეთოდები;
გრამატიკული ფორმალიზმი;
სემანტიკური პროცესები;
ლინგვისტური რესურსები და დიალოგური სისტემები;
საუბრის ამოცნობა და სინთეზი.

ხუთდღიანი სეზონური სკოლა მოიცავს ვორკშოპების სერიას, რომელიც ეძღვნება ბუნებრივი ენის კომპიუტერული დამუშავების ტექნოლოგიების თეორიულ და პრაქტიკულ ასპექტებს და განკუთვნილია კომპიუტერული მეცნიერებების ლინგვისტიკის მიმართულების სტუდენტებისა და ხელოვნური ინტელექტის მიმართულებით მომუშავე პროფესიონალებისთვის.
კონფერენცია გაიმართება 9 მაისს.
სამუშაო ენები: ქართული და ინგლისური
კონფერენციასა და საზაფხულო სკოლაში მონაწილეობა უფასოა.
სეზონურ სკოლაში მონაწილეობის მსურველებმა უნდა შეავსონ სარეგისტრაციო ფორმა და წარმოადგინონ სამოტივაციო წერილი: https://bit.ly/323pRxo
კონფერენციაში მონაწილეობის მსურველებმა უნდა შეავსონ სარეგისტრაციო ფორმა და წარმოადგინონ მოხსენების აბსტრაქტი: https://bit.ly/3t53C6n
რეგისტრაცია დასრულდება 2021 წლის 24 აპრილს.
შერჩეულ კანდიდატებს შედეგი ეცნობებათ არაუგვიანეს 2021 წლის 27 აპრილისა.
დამატებითი ინფორმაციის მიღება შესაძლებელია ელექტრონულ მისამართზე: nlp@iliauni.edu.ge
მონაწილეები შეირჩევიან გამოცდილებისა და მოტივაციის საფუძველზე.
კონფერენცია და სეზონური სკოლა ტარდება შოთა რუსთაველის საქართველოს ეროვნული სამეცნიერო ფონდის მიერ ადმინისტრირებული „გამოყენებითი კვლევებისათვის საგრანტო პროგრამის“ 2019 წლის კონკურსის ფარგლებში გამარჯვებული საგრანტო პროექტის CARYS 19-1287 „ქართული ენის კომპიუტერული დამუშავების API” ფარგლებში.
2021 წელი
